Proposta għal DEĊIŻJONI TAL-KUNSILL dwar il-pożizzjoni li għandha tiġi adottata mill-Unjoni Ewropea fi ħdan il-Kunsill tal-Ministri AKP-UE dwar il-qafas finanzjarju multiannwali għall-perjodu 2014 sa 2020 tal-Ftehim ta' Sħubija AKP-UE /* KUMM/2011/0836 finali - 2011/0396 (NLE) */





MEMORANDUM TA’ SPJEGAZZJONI Il-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku (AKP), fuq naħa, u l-Komunità Ewropea u l-Istati Membri tagħha, fuq in-naħa l-oħra, iffirmat f’Cotonou fit-23 ta’ Ġunju 2000[1] jipprovdi għall-adozzjoni ta’ protokolli finanzjarji għal kull perjodu ta’ ħames snin. Il-qafas finanzjarju multiannwali għall-perjodu bejn l-2008 u l-2013 jifforma l-Anness Ib ta’ dak il-Ftehim. Għall-qafas multiannwali finanzjarju ta’ wara l-2013, il-Kummissjoni Ewropea ppreżentat fil-Komunikazzjoni tagħha ‘Baġit għall-Ewropa 2020’[2] il-volum globali (€ 30 318.7 miljun fi prezzijiet tal-2011, jiġifieri € 34 275.6 fi prezzijiet kurrenti) propost għall-11-il-FEŻ għall-kooperazzjoni mal-pajjiżi tal-AKP u l-Pajjiżi u t-Territorji Extra-Ewropej (OCTs - Overseas Countries and Territories). Il-Kummissjoni qed tippreżenta Komunikazzjoni li tiddeskrivi l-elementi ewlenin li jistgħu jidhru fil-Ftehim Intern għall-11-il Fond Ewropew għall-Iżvilupp, għall-perjodu mill-1 ta’ Jannar 2014 sal-31 ta’ Diċembru 2020[3]. L-Anness I għall-Ftehim ta’ Cotonou jrid jiġi supplimentat ukoll bi Protokoll addizzjonali kif xieraq għall-qafas finanzjarju multiannwali tal-2014-2020. Għalhekk, il-Kummissjoni qiegħda tipproponi Anness 1c ġdid li għandu jiddaħħal fil-Ftehim ta’ Cotonou (Il-Qafas finanzjarju multiannwali għall-perjodu 2014-2020). L-istruttura tal-qafas finanzjarju multiannwali propost għall-2014-2020 u s-sehem tal-istrumenti differenti tal-FEŻ isegwu sew dawk applikati għall-10 FEŻ, bl-eċċezzjoni tal-Faċilità ta’ Investiment li se tkun finanzjata mill-flussi tad-disa’ (9) u l-għaxar (10) Faċilitajiet ta’ Investiment tal-FEŻ. Il-Kummissjoni Ewropea qed tassumi li se jintlaħaq ftehim mill-Unjoni Ewropea u l-Istati Membri tagħha dwar it-twaqqif ta’ mekkaniżmu ta’ finanzjament (il-11-il Fond Ewropew għall-Iżvilupp), il-perjodu eżatt li għandu jkun kopert (2014-2020), u l-ammont ta’ fondi li għandhom jiġu allokati għal dak il-mekkaniżmu, għall-implimentazzjoni tas-Sħubija AKP-UE, u li r-Rappreżentanti tal-Gvernijiet tal-Istati Membri se jaqblu dwar il-Ftehim Intern għall-11-il Fond Ewropew għall-Iżvilupp. 2011/0396 (NLE) Proposta għal DEĊIŻJONI TAL-KUNSILL dwar il-pożizzjoni li għandha tiġi adottata mill-Unjoni Ewropea fi ħdan il-Kunsill tal-Ministri AKP-UE dwar il-qafas finanzjarju multiannwali għall-perjodu 2014 sa 2020 tal-Ftehim ta' Sħubija AKP-UE IL-KUNSILL TAL-UNJONI EWROPEA Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 209(2) flimkien mal-Artikolu 218(9) tiegħu, Wara li kkunsidra l-proposta mill-Kummissjoni Ewropea, Billi: (1) Il-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, fuq naħa, u l-Komunità Ewropea u l-Istati Membri tagħha, fuq in-naħa l-oħra, iffirmat f’Cotonou fit-23 ta’ Ġunju 2000[4], kif emendat fil-Lussemburgu fil-25 ta' Ġunju 2005[5] u f’Ouagadougou fit-22 ta’ Ġunju 2010[6] (‘il-Ftehim AKP-UE’) jipprovdi għall-adozzjoni ta’ protokolli finanzjarji għal kull perjodu ta’ ħames snin. (2) L-Unjoni Ewropea u l-Istati Membri tagħha, f’konformità mal-paragrafu 7 tal-Anness Ib tal-Ftehim ta’ Sħubija AKP-UE flimkien mal-Istati tal-AKP wettqu reviżjoni tal-prestazzjoni, li fost l-oħrajn tivvaluta l-grad ta’ twettiq tal-impenji u l-iżborżamenti. (3) [Fil- … ], l-Unjoni Ewropea u l-Istati Membri tagħha qablu dwar it-twaqqif tal-mekkaniżmu ta’ finanzjament (il-11-il Fond Ewropew għall-Iżvilupp), il-perjodu eżatt li għandu jiġi kopert (2014-2020), u l-ammont ta’ fondi li għandhom jiġu allokati għal dan il-mekkaniżmu, għall-implimentazzjoni tal-Ftehim ta’ Sħubija AKP-UE. (4) Ir-Rappreżentanti tal-Gvernijiet tal-Istati Membri adottaw Ftehim Intern dwar il-11-il Fond Ewropew għall-Iżvilupp. ADOTTA DIN ID-DEĊIŻJONI: Artikolu 1 Il-pożizzjoni li se tittieħed mill-Unjoni Ewropea fi ħdan il-Kunsill tal-Ministri tal-AKP-UE rigward il-protokoll dwar il-qafas finanzjarju multiannwali għall-perjodu 2014-2020, għandha tkun ibbażata fuq l-abbozz ta’ Deċiżjoni tal-Kunsill tal-Ministri AKP-UE mehmuż hawnhekk. Artikolu 2 Wara l-adozzjoni tagħha, id-Deċiżjoni tal-Kunsill tal-Ministri AKP-UE għandha tiġi ppubblikata fil-Ġurnal Uffiċjali tal-Unjoni Ewropea. Magħmul fi Brussell, […] Għall-Kunsill Il-President ANNESS Abbozz Deċiżjoni tal-Kunsill tal-Ministri tal-AKP-UE ta’ li tadotta protokoll dwar il-qafas finanzjarju multiannwali għall-perjodu 2014-2020 taħt il-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku min-naħa, u l-Komunità Ewropea u l-Istati Membri tagħha, min-naħa l-oħra, IL-KUNSILL TAL-MINISTRI TAL-AKP-UE Wara li kkunsidra l-Ftehim ta’ Sħubija bejn il-membri tal-Grupp ta’ Stati Afrikani, tal-Karibew u tal-Paċifiku, min-naħa l-waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000[7] kif emendat fil-Lussemburgu fil-25 ta’ Ġunju 2005[8] u f’Ouagadougo u fit-22 ta’ Ġunju 2010[9] (‘il-Ftehim ta’ Sħubija AKP-KE"), u partikolarment l-Artikolu 95(2) u 100 tiegħu, Billi: (1) L-Unjoni Ewropea u l-Istati Membri tagħha flimkien mal-Istati tal-AKP wettqu reviżjoni tal-prestazzjoni, skont il-paragrafu 7 għall-Anness Ib tal-Ftehim ta’ Sħubija AKP-UE, li fost l-oħrajn tivvaluta l-grad ta’ twettiq tal-impenji u l-iżborżamenti. (2) L-Unjoni Ewropea u l-Istati Membri tagħha qablu li jistabbilixxu l-mekkaniżmu ta’ finanzjament (il-11-il FEŻ), il-perjodu eżatt li għandu jiġi kopert (2014-2020), u l-ammont ta’ fondi li għandhom jiġu allokati għal dan il-mekkaniżmu, għall-implimentazzjoni tal-Ftehim ta’ Sħubija AKP-UE. (3) Il-protokoll li jistabbilixxi l-qafas finanzjarju multiannwali għall-perjodu 2014-2020 għandu jiddaħħal fil-Ftehim bħala Anness Ic. IDDEĊIEDA KIF ĠEJ: Artikolu 1 L-Anness għal din id-Deċiżjoni għandu jiġi adottat bħala Anness Iċ ġdid għall-Ftehim ta’ Sħubija bejn il-membri tal-grupp ta’ Stati Afrikani, tal-Karibew u tal-Paċifiku min-naħa, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000, kif rivedut fil-Lussemburgu fil-25 ta’ Ġunju 2005 u f’Ouagadougou fit-22 ta’ Ġunju 2010. Artikolu 2 Din id-Deċiżjoni għandha tidħol fis-seħħ fil-jum tal-adozzjoni tagħha. Magħmul fi Brussell […], […] Għall-Kunsill tal-Ministri tal-AKP-UE Il-President ANNESS L-Anness li ġej għandu jiddaħħal fil-Ftehim ta' Sħubija AKP-UE: "ANNESS Ic Qafas finanzjarju multiannwali għall-perjodu 2014 - 2020 1. Għall-finijiet stabbiliti f’dan il-Ftehim u għal perjodu li jibda mill-1 ta’ Jannar 2014, l-ammont globali ta’ assistenza finanzjarja disponibbli għall-Istati tal-AKP fi ħdan dan il-qafas finanzjarju multiannwali għandu jkun ta’ EUR 34 718.4 miljun, kif speċifikat fil-punti 2 u 3. 2. L-ammont ta’ EUR 32 218.4 miljun taħt il-11-il Fond Ewropew għall-Iżvilupp (FEŻ), għandu jitqiegħed għad-dispożizzjoni mad-dħul fis-seħħ tal-qafas finanzjarju multiannwali. Dan l-ammont għandu jiġi allokat bejn l-istrumenti ta’ kooperazzjoni kif ġej: (a) EUR 27 658.2 miljun għall-finanzjament tal-programmi indikattivi nazzjonali u reġjonali. Din l-allokazzjoni se tintuża biex tiffinanzja: – il-programmi indikattivi nazzjonali tal-Istati individwali tal-AKP; – il-programmi indikattivi reġjonali ta’ appoġġ għall-kooperazzjoni u l-integrazzjoni reġjonali u interreġjonali tal-Grupp ta’ Stati tal-AKP; (b) EUR 3 960.2 miljun għall-finanzjament tal-kooperazzjonji intra-AKP u interreġjonali ma’ ħafna mill-Istati tal-AKP jew għal dawn l-Istati kollha. Dan il-pakkett għandu jinkludi appoġġ strutturali għaċ-ĊŻI u ċ-ĊTA, u għall-Assemblea Parlamentari Konġunta. Għandu jkopri wkoll l-assistenza għall-infiq operattiv tas-Segretarjat tal-AKP imsemmi fil-punti 1 u 2 tal-Protokoll Nru 1 ‘dwar in-nefqa operattiva tal-istituzzjonijiet konġunti’; (c) EUR 600 miljun għall-finanzjament tal-Faċilità ta’ Investiment skont it-termini u l-kundizzjonijiet stipulati fl-Anness II (‘Termini u kundizzjonijiet ta’ finanzjament’) għal dan il-Ftehim, fil-forma ta’ għotjiet għall-finanzjament tas-sussidji fuq ir-rata ta’ imgħax u tal-assistenza teknika relatata ma’ proġetti, imsemmija fl-Artikoli 1, 2 u 4 ta’ dan l-Anness fuq il-perjodu tal-11-il FEŻ. 3. L-operazzjonijiet iffinanzjati permezz tal-Faċilità ta’ Investiment, inklużi s-sussidji għar-rata ta’ imgħax korrispondenti, għandhom jiġu amministrati mill-Bank Ewropew għall-Investiment (BEI). Ammont sa EUR 2 500 miljun komplementari għall-11-il FEŻ għandu jitqiegħed għad-dispożizzjoni mill-BEI fil-forma ta’ self mir-riżorsi proprji u jkun soġġett għal klawsola ta’ reviżjoni f’nofs it-terminu. Dawn ir-riżorsi għandhom jingħataw għall-finijiet stabbiliti fl-Anness II ta’ dan il-Ftehim, b’konformità mal-kundizzjonijiet previsti fl-istatuti tal-BEI u mad-dispożizzjonijiet rilevanti tat-termini u l-kundizzjonijiet għall-finanzjament tal-investimenti ta’ dak l-Anness. Ir-riżorsi finanzjarji l-oħrajn kollha ta’ dan il-qafas finanzjarju multiannwali għandhom ikunu amministrati mill-Kummissjoni. 4. Wara l-31 ta’ Diċembru 2013 jew wara d-data tad-dħul fis-seħħ ta’ dan il-qafas finanzjarju multiannwali, liema waħda minn dawn id-dati tkun l-aktar tard, il-bilanċi mill-għaxar (10) FEŻ jew minn FEŻ preċedenti u fondi diżimpenjati minn proġetti taħt dawn l-FEŻ, m’għandhomx ikunu impenjati aktar, sakemm il-Kunsill tal-Unjoni Ewropea ma jiddeċidix mod ieħor b’unanimità, bl-eċċezzjoni tal-bilanċi li jifdal u r-rimborżi tal-ammonti allokati għall-finanzjament tal-Faċilità ta’ Investiment, esklużi s-sussidji tar-rata ta’ imgħax relatati, u l-bilanċi li jifdal mis-sistema mmirata biex tiggarantixxi l-istabbiltà tad-dħul mill-esportazzjoni ta’ prodotti bażiċi agrikoli (STABEX - Système de Stabilisation des Recettes d'Exportation) skont il-FEŻ qabel id-disa’ (9) FEŻ. 5. L-ammont globali ta’ dan il-qafas finanzjarju multiannwali għandu jkopri l-perjodu ta’ bejn l-1 ta’ Jannar 2014 sal-31 ta’ Diċembru 2020. Il-fondi tal-11-il FEŻ, u fil-każ tal-Faċilità ta’ Investiment, il-fondi li ġejjin minn fluss mill-ġdid, m’għandhomx jiġu impenjati aktar wara l-31 ta’ Diċembru 2020, sakemm il-Kunsill tal-Unjoni Ewropea ma jiddeċidix mod ieħor b’unanimità, fuq proposta mill-Kummissjoni. Madanakollu, il-fondi sottoskritti mill-Istati Membri taħt id-9 u l-10 FEŻ għall-finanzjament tal-Faċilitajiet tal-Investiment għandhom ikunu disponibbli wara l-31 ta’ Diċembru 2020 għall-iżburżament. 6. Il-Kumitat tal-Ambaxxaturi, f’isem il-Kunsill tal-Ministri tal-AKP-UE, jista’ jieħu l-miżuri xierqa, fil-limiti tal-ammont globali tal-qafas finanzjarju multiannwali, sabiex jilħaq ir-rekwiżiti ta’ programmazzjoni taħt waħda mill-allokazzjonijiet previsti fil-punt 2, inkluż it-tqassim mill-ġdid ta’ fondi bejn dawn l-allokazzjonijiet. 7. Il-Partijiet jistgħu jiddeċiedu li jwettqu evalwazzjoni tal-prestazzjoni, li tivvaluta l-grad ta’ twettiq tal-impenji u l-iżborżamenti, kif ukoll ir-riżultati u l-impatt tal-għajnuna mogħtija. Din ir-reviżjoni titwettaq fuq il-bażi ta’ proposta mħejjija mill-Kummissjoni. 8. Kull Stat Membru jista’ jipprovdi lill-Kummissjoni jew lill-BEI b’kontribuzzjonijiet volontarji biex jappoġġja l-għanijiet tal-Ftehim ta’ Sħubija AKP-UE. L-Istati Membri jistgħu wkoll jikkofinanzjaw proġetti jew programmi, pereżempju fil-qafas ta’ inizjattivi speċifiċi li għandhom ikunu amministrati mill-Kummissjoni jew l-BEI. Għandha tiġi garantita l-appartenenza AKP fuq il-livell nazzjonali ta' tali inizjattivi.” [1] ĠU L 317, 15.12.2000, p. 3. Il-Ftehim kif emendat bil-Ftehim iffirmat fil-Lussemburgu fil-25 ta’ Ġunju 2005 (ĠU L 287, 28.10.2005, p. 4) u bil-Ftehim iffirmat f’Ouagadougou fit-22 ta' Ġunju 2010 (ĠU L 287, 4.11.2010, p. 3). [2] COM(2011)500 [3] COM(2011)837 [4] ĠU L 317, 15.12.2000, p. 3. Ftehimiet kif rettifikati bi ĠU L 385, 29.12.2004, p. 88. [5] ĠU L 209, 11.8.2005, p. 27. [6] ĠU L 287, 4.11.2010, p. 3. [7] ĠU L 317, 15.12.2000, p. 3. Ftehimiet kif rettifikati bi ĠU L 385,29.12.2004,p. 88. [8] ĠU L 209, 11.8.2005, p. 27. [9] OJ L 287, 4.11.2010, p. 3